《杂咏 其一》
清代·李重华

伯鸾吟《五噫》，平子咏《四愁》。身世两辽阔，居然杞国忧。

贤英美儒术，公卿富王猷。譬彼鸿鹄翔，蜩鸴岂预谋。

黄钟变重阴，气到物自柔。聊当抚流运，顺化穷娱游。

作者简介：清江苏吴县人，字实君，号玉洲。李寅子。雍正二年进士，官编修。工诗。生平游踪，历巴蜀，过秦、汉、唐之故都，望终南、武关之形胜，登泰山，谒孔林，登临凭吊，发而为诗，颇得江山之助。有《三经附义》、《贞一斋集》。